Το ΤΑΙΠΕΔ ανακοίνωσε σήμερα ότι μετά από εισήγηση των Τεχνικών του Συμβούλων, έκρινε ότι η τεχνική προσφορά της Lamda Development για την ανάπτυξη της έκτασης στο Ελληνικό είναι σύμφωνη με τις απαιτήσεις του διαγωνισμού και καταρχήν συμβατή με το σχετικό νομικό πλαίσιο αξιοποίησης, και κατά συνέπεια γίνεται αποδεκτή.Σε επόμενη συνεδρίασή του, το Διοικητικό Συμβούλιο του ΤΑΙΠΕΔ θα προχωρήσει στην αποσφράγιση του φακέλου της οικονομικής προσφοράς, αφού προηγουμένως έχει αποσφραγίσει τον φάκελο αποτίμησης του Ανεξάρτητου Αποτιμητή.Σημειώνεται ότι το Διοικητικό Συμβούλιο διατηρεί το δικαίωμα να ζητήσει βελτιωμένη οικονομική προσφορά. Εάν δηλαδή, το ΤΑΙΠΕΔ θεωρήσει ότι το προσφερόμενο τίμημα της Lamda Development είναι χαμηλό, τότε η τελευταία θα πρέπει να καταθέσει βελτιωμένη προσφορά, ενώ σε διαφορετική περίπτωση θα πρέπει να επαναπροκηρυχθεί ο διαγωνισμός.Στη συνέχεια, οι Χρηματοοικονομικοί Σύμβουλοι (Citigroup, Piraeus Bank) με τη συνδρομή του διεθνώς εξειδικευμένου συμβούλου του ΤΑΙΠΕΔ, Happold Consulting, θα προχωρήσουν στην αξιολόγηση του δικαίου και ευλόγου της οικονομικής προσφοράς για το ΤΑΙΠΕΔ, με βάση διεθνώς αποδεκτές διαδικασίες και πρότυπα αξιολόγησης ("fairness opinion").Τέλος, το Διοικητικό Συμβούλιο του ΤΑΙΠΕΔ λαμβάνοντας υπόψη του όλα τα ανωτέρω, καθώς και την εισήγηση του Συμβουλίου Εμπειρογνωμόνων, θα αποφασίσει για την ανακήρυξη ή μη Προτιμητέου Επενδυτή. Η διαδικασία αξιολόγησης της οικονομικής προσφοράς, σύμφωνα με τα πιο αυστηρά διεθνή πρότυπα και διασφαλίσεις πλήρους διαφάνειας, αναμένεται να ολοκληρωθεί εντός του Μαρτίου 2014.Από την πλευρά της η LAMDA Development S.A. ανακοίνωσε ότι το ΤΑΙΠΕΔ κατόπιν της εισήγησης των συμβούλων του, έκρινε ότι η τεχνική προσφορά της Εταιρείας για την ανάπτυξη της έκτασης στο Ελληνικό, είναι καταρχήν συμβατή με το υφιστάμενο νομικό πλαίσιο και τις απαιτήσεις του διαγωνισμού και σε αυτό το στάδιο γίνεται αποδεκτή.Η αποσφράγιση της οικονομικής προσφοράς της Εταιρείας θα γίνει στο αμέσως επόμενο διάστημα.Το πλάνο ύψους €7δισ. περιλαμβάνει τη δημιουργία πάρκου έκτασης 2 εκατομμυρίων τ.μ. - ένα από τα μεγαλύτερα πάρκα παγκοσμίως - υψηλού επιπέδου αθλητικές εγκαταστάσεις, ένα αναβαθμισμένο παραλιακό μέτωπο, με ελεύθερη πρόσβαση όλων των παραπάνω στο κοινό, καθώς και τουριστικές υποδομές, δημιουργώντας έτσι έναν προορισμό που αναμένεται να προσελκύσει 1.000.000 επιπλέον τουρίστες στην Αθήνα, σημειώνει η εταιρεία σε σχετική ανακοίνωση.Video σχετικά με το πλάνο της LAMDA Development για την αξιοποίηση του Ελληνικού έχει αναρτηθεί στον ακόλουθο σύνδεσμο: http://youtu.be/ov-NKtCSKAg Το master plan για την αξιοποίηση της έκτασης, που έχει επιμεληθεί το αρχιτεκτονικό γραφείο Foster&Partners, περιλαμβάνει εσωτερικό δίκτυο κυκλοφορίας, χώρους εστιάσεων και πολιτισμού, αλλά και πάρκο επιφάνειας δύο εκατομμυρίων τ.μ. Το πάρκο, υπολογίζεται ότι θα είναι ένα από τα μεγαλύτερα στην Ευρώπη, δεδομένου ότι ο μεγαλύτερος, αυτή τη στιγμή, ευρωπαϊκός χώρος πρασίνου είναι το Ολυμπιακό Πάρκο Λονδίνου που αντιστοιχεί στο 1/3 του μεγέθους του Ελληνικού.Η ανάπλαση της έκτασης περιλαμβάνει την αναβάθμιση των μέσων μεταφοράς, την ανάδειξη της παραλίας και την ενίσχυση της παραλίας του Αγίου Κοσμά. Το «λίφτινγκ» της έκτασης θα δημιουργήσει ένα από τα μεγαλύτερα ενυδρεία της Ευρώπης, ενώ η οικιστική ανάπτυξη θα είναι μικρού βεληνεκούς.Τέλος, το κτήριο του Έερο Σααρίνεν θα αναδειχτεί και θα αποτελέσει ένα από τα ορόσημα του έργου αξιοποίησης του Ελληνικού.Υπενθυμίζεται ότι η Lamda Development έχει "συμμαχήσει" με την κινεζική Fosun και την αραβική Al Maabar για τη χρηματοδότηση του έργου ανάπλασης του Ελληνικού.Η Fosun ελέγχει ποσοστό άνω του 13,5% στην Folli-Follie, ενώ έχει υπογράψει συμφωνία συνεργασίας με τη Σellas Life Sciences Group, την εταιρεία κλινικών μελετών με έδρα στην Ελβετία που δραστηριοποιείται στην Ελλάδα.Την ίδια στιγμή, η "συμμαχία" της Lamda με την αραβική Al Maabar σηματοδοτεί την επιστροφή των πετροδολαρίων στο Ελληνικό. Η εταιρεία που έχει έδρα του Άμπου Ντάμπι δραστηριοποιείται στην ανάπτυξη ακινήτων στην περιοχή της Μέσης Ανατολής και της Βόρειας Αφρικής, με το χαρτοφυλάκιο της Al Maabar να περιλαμβάνει συγκροτήματα κατοικιών, καταστημάτων και γραφείων, μεταξύ άλλων, στην Ιορδανία, την Λιβύη και το Μαρόκο.Ένα από τα μεγαλύτερα έργα της εταιρείας, προϋπολογισμού 10 δισ. δολαρίων, βρίσκεται στην Ιορδανία, αποτελώντας το μεγαλύτερο τουριστικό και οικιστικό project στην ευρύτερη περιοχή.Επικεφαλής της Al Maabar είναι ο Ahmed Al Sayegh, ένας από τους πιο γνωστούς επιχειρηματίες στο Αμπου Ντάμπι. Κατέχει επίσης, τη θέση του διευθύνοντα συμβούλου στην κρατική ενεργειακή εταιρεία του Εμιράτου Dolphin Energy που ελέγχεται από τον διαφοροποιημένο όμιλο Mubadala, την γαλλικών συμφερόντων πετρελαϊκή Total και την αμερικανικών συμφερόντων Occidental Petroleum Corporation.